Zajac, Pavol, poslanec NR SR (2015-12-11):
Vážený pán predseda, dámy a páni, vážený pán minister, vystupujem v rozprave preto, lebo pán minister, keď som ja a ďalší opoziční poslanci vystúpili a dali závažné otázky, ktoré súvisia s touto kauzou tejto kompy, tak na tieto závažné otázky ste neodpovedali. Preto vám tieto otázky znovu zodpoviem a vy máte šancu ešte v rozprave vystúpiť. Ak ste chlap, máte vysvetliť tieto závažné otázky, ktoré súvisia s touto kompou. A neseďte tam len a nepozerajte sa, ale vystúpte a odpovedajte na tie otázky. (Ruch v sále.) V prvom rade najzávažnejšia otázka: Odpovedajte, prečo nemohol túto prevádzku kompy robiť Vodohospodársky podnik, štátny podnik, tak ako to robil roky predtým? Ak bolo potrebné urobiť generálnu opravu väčšiu, lebo podľa vás tá za 200-tisíc je málo, prečo sa neurobila generálna oprava tejto kompy alebo prečo sa nekúpila pre tento štátny podnik vo férovej súťaži nová kompa s príslušnými parametrami? Ďalej som sa vás pýtal, zisťoval štátny podnik, koľko stojí takáto kompa s takýmito parametrami? Ďalšia otázka. Pán minister, stíhate to sledovať? Chcem sa vás spýtať, prečo túto súťaž robila súkromná firma Process Management, prečo toto obstarávanie musela robiť súkromná firma Process Management, prečo to nerobia pracovníci štátneho podniku odborne zdatní? Ďalej som sa pýtal? Kto ručil referenciami za firmu Ponton City, keď mali dokladovať za posledné tri roky zákazky vo výške dvakrát 1 mil. eur v príslušnej oblasti? Kto ručil referenciami za túto firmu, keď tá firma mala dva roky predtým 4-eurový obrat? Ďalej sa vás pýtam, a pýtal som sa vás v rozprave a ste neodpovedali: Kto ručil za túto firmu obratom vo výške 5 mil. za posledné tri roky? Utekáte preč, pán minister? Hanba. Na tieto závažné otázky, ktoré súvisia s týmto verejným obstarávaním tu nebolo odpovedané. Vám to nevadí, vládni poslanci? Vám nevadí, že táto súťaž skončila tak, že niekoľkonásobne súkromná firma to bude robiť drahšie, ako to robil štátny podnik? Toto som sa vás pýtal niekoľkokrát. Aj pána ministra. A on vždycky mal možnosť túto súťaž zrušiť, lebo v súťaži bol iba jeden uchádzač. Súťaž sa v takom prípade má zrušiť alebo sa musí zdôvodniť. A, samozrejme, firma Process Management a štátny podnik pod záštitou ministerstva životného prostredia to odôvodnili, že jeden uchádzač je v poriadku. Ale jeden uchádzač, ešte raz vám to zopakujem, súkromný prevádzkovateľ, keby to vysúťažil za nižšiu cenu a ponúkol kvalitnejšie služby ako štátny podnik, tak by to bolo v poriadku, ale tento súkromný prevádzkovateľ niekoľkonásobne drahšie. A môžme sa baviť o tom, že koľkonásobne drahšie. Povedal som v rozprave, a pýtam sa pána ministra Žigu: Keď táto kompa bude chodiť 35-krát do dňa, ako chodí dneska a ako požadujú obyvatelia týchto obcí, tak tejto firme zaplatíme denne 7 800 eura, ročne 2 850 mil. a za 15 rokov 42 mil.! Za 15 rokov tejto firme zaplatíme 42 800-tisíc. Štátny podnik to robil za pol milióna a za 15 rokov zhruba za 7,5 aj s valorizáciou a nejakými opravami dajme tomu za 10. Rozdiel medzi 42 mil. pre súkromnú firmu a štátnym podnikom, ktorý to robil aj dovtedy, je 30 mil. Plus je tam ešte to škandalózne ustanovenie, keď bude drahšia nafta. Takže bavíme sa o predražení o 30 mil. smerom hore. A na toto pán minister nevie odpovedať. Štátny podnik to robí za pol milióna, súkromný prevádzkovateľ za 2 mil. 800, a vládnym poslancom sa zdá, že prečo my tu máme mimoriadnu schôdzu? Nuž preto, že z daní a odvodov občanov Slovenska zaplatíme za tento predražený kšeft, za zlodejinu minimálne 30 mil. v najbližších pätnástich rokov. Preto ho dneska odvolávame, pretože mal zastaviť tento kšeft, mal zrušiť zmluvu a odvolať generálneho riaditeľa. Ale tak sa nestalo. Na otázky, ktoré tu mu kladieme, ktoré súvisia s verejným obstarávaním a prevádzkovaním kompy, pán minister neodpovedá. Pán minister tu vždycky hovorí o nejakom politikárčení, o predvolebnej kampani, o krúžkovaní, o hovorení, kto tu na tom vytĺka kapitál, ale na tieto otázky neodpovedá. Že to nevadí vládnym poslancom, sa im čudujem, ale nám opozičným toto vadí, a preto navrhujeme odvolať ministra Žigu. A tým ho vyzývam, nech je chlap, nech príde do rozpravy a nech odpovie na tieto závažné otázky.